ยังมีแรงฮึดโมนิก้าและทีมงาน
*สถานการณ์ของตลาดหุ้นไทยเหมือนติดอยู่ในวังวนของการสลับหน้าเสื่อเข้ามา “ดันหุ้น ทุบหุ้น” ส่งผลให้การเคลื่อนตัวตุปัดตุเป๋เหมือนวันก่อนไม่มีผิดเพี้ยน และถ้าดูจากแรงซื้อที่มีเข้ามาเป็นระลอกในเที่ยวนี้ “โมนิก้า” ก็ยังรู้สึกอุ่นใจอยู่นิดหนึ่ง หลังเงินบาทยังอยู่ในทิศทางที่แข็งค่าอย่างต่อเนื่อง ซึ่งสะท้อนให้เห็นว่า ยังมีเม็ดเงินลงทุนไหลเข้ามาในประเทศนะจะบอกให้
19 ต.ค. 2559

*สถานการณ์ของตลาดหุ้นไทยเหมือนติดอยู่ในวังวนของการสลับหน้าเสื่อเข้ามา “ดันหุ้น ทุบหุ้น” ส่งผลให้การเคลื่อนตัวตุปัดตุเป๋เหมือนวันก่อนไม่มีผิดเพี้ยน และถ้าดูจากแรงซื้อที่มีเข้ามาเป็นระลอกในเที่ยวนี้ “โมนิก้า” ก็ยังรู้สึกอุ่นใจอยู่นิดหนึ่ง หลังเงินบาทยังอยู่ในทิศทางที่แข็งค่าอย่างต่อเนื่อง ซึ่งสะท้อนให้เห็นว่า ยังมีเม็ดเงินลงทุนไหลเข้ามาในประเทศนะจะบอกให้
*แม้เม็ดเงินก้อนดังกล่าวจะไม่ไหลเข้ามาในตลาดหุ้นแบบเต็มเม็ดเต็มหน่วย แต่อย่างน้อยก็แสดงให้เห็นในเชิงสัญลักษณ์ว่า มีคนพร้อมไล่ซื้อหุ้นทุกเมื่อเช่นกัน โดยแรงซื้อดังกล่าวจะมากหรือน้อยก็ขึ้นอยู่กับปัจจัยรอบด้านออกไปใน “โทนบวก” หรือ “โทนลบ”  ส่งผลให้นักลงทุนที่เริ่มทยอยเก็บหุ้นไว้ในพอร์ต ต้องติดตามดูตัวแปรต่างๆ ทุกช็อต และไม่สามารถละสายตาจากกระดานหุ้นได้เลยนะคะ
*ข้อมูลในส่วนนี้ถูกยืนยันได้จากเหตุการณ์ที่ดัชนีอ่อนตัวลงมาทำจุดต่ำสุดที่ 1,467.61 จุด ต่อจากนั้นค่อยๆ เด้งขึ้นมาปิดที่ระดับ 1,477.54 จุด บวกไป 0.20 จุด ด้วยมูลค่า 5.77 หมื่นล้านบาท “โมนิก้า” ถือเป็นเรื่องของอารมณ์ในช่วงนั้นอย่างแน่นอน ประจวบกับตลาดหุ้นทั่วโลกซึมซับข่าวเฟด กับข่าวราคาน้ำมัน กันอย่างเต็มที่มาระยะหนึ่ง ดัชนีถึงไต่ระดับขึ้นอย่างช้าๆ ไงล่ะค่ะ
*งานนี้เม้าท์ได้เต็มปากเต็มคำว่า หุ้นตัวเดิมยังให้ผลตอบแทนแบบเต็มเม็ดเต็มหน่วย เพราะการเด้งขึ้นเที่ยวนี้เป็นการกลับมายืนที่เดิม ซึ่งยังไม่มีการเพิ่มแวลูใส่เข้าไป “โมนิก้า” จึงขอเม้าท์ถึงหุ้นหลากหลายรูปแบบเพื่อเพิ่มอรรถรสในการแส่เรื่องชาวบ้าน เพราะเป็นจังหวะของการช่วงชิงความได้เปรียบในการทำกำไรระยะสั้นๆ และยังเป็นการเซฟตัวเองอีกทางหนึ่งด้วยนะคะ
*เหมือนกับพวกขาลุยที่กระโจนใส่ BANPU จนราคาหุ้นวิ่งขึ้นมาปิดที่ 19 บาท บวกไป 0.50 บาท หรือขึ้นไป 2.70% ด้วยมูลค่า 5.48 พันล้านบาทนั้น “โมนิก้า” ขอให้แฟนคลับย้อนกลับไปดูเบื้องหลังก่อนจะมาถึงวันนี้ หุ้นต้องไต่ขึ้นอย่างช้าๆ จนแตะราคา 18 บาทปุ๊บ ก็ร่วงลงมายืนแถว 16 บาทปั๊บ ต่อจากนั้นก็ถีบตัวขึ้นเป็นเวลา 4 วันติด มันเป็นจังหวะที่นักเล่นต้องปรับเปลี่ยนสไตล์การเล่นให้เร็วขึ้น เพื่อหาทางออกของให้ง่ายขึ้นเจ้าค่ะ
*เช่นเดียวกับในรายของ SPRC นับตั้งแต่ต้นเดือนแกว่งตัวไปมาในกรอบ 11-13 บาท จู่ๆ วานนี้มีแรงซื้อเข้ามาอย่างหนาแน่น จนหุ้นพุ่งขึ้นมาปิดที่ 13.50 บาท บวกไป 1.10 บาท หรือขึ้นไป 8.90% ด้วยมูลค่า 1 พันล้านบาท “โมนิก้า” ถือเป็นเรื่องที่นักเล่นต้องหาจังหวะเล่นเช่นกัน เพราะการบวกสวนหุ้นตัวอื่นอย่างร้อนแรง มันทำให้คิดว่า น่าจะมี all time high อีกครั้งนะจ๊ะ
*ตรงกันข้ามกับในรายของ THCOM เพราะรายนี้ทรุดตัวลงอย่างต่อเนื่อง จนกลายเป็นหุ้นที่ทำ new low ทุกปี และจุดต่ำสุดใหม่ที่เพิ่งเกิดไปหยกๆ ของปี 59 อยู่ที่ 16 บาท มันเป็นจังหวะที่น่าหดหู่ใจเหลือเกิน แต่ถ้ามองเป็นโอกาสของการเล่นรอบ ก็ต้องตามไปดูสั้นๆ หลังหุ้นวิ่งขึ้นมาปิดที่ 19.50 บาท บวกไป 0.80 บาท หรือขึ้นไป 4.30% ด้วยมูลค่า 160 ล้านบาท เดี๊ยนเม้าท์ได้แค่ว่า “กล้าเล่นต้องกล้าคัต” นะจะบอกให้
*บทเรียนเรื่องดังกล่าวดูได้จากพระเอกตัวจริง AJD เพราะหลังจากโดนถล่มอย่างหนักหน่วง จนลงไปกองอยู่ที่ระดับ 1.50 บาท ล่าสุดกลับขึ้นมายืนอยู่ที่ 2.02 บาท ลบไป 0.02 บาท ด้วยมูลค่า 787 ล้านบาท “โมนิก้า” ถือเป็นโอกาสของผู้กล้าอย่างแท้จริง เพราะของมันเห็นกันตำตาว่า ตู้เติมเงินไปได้ดี! บวกกับ “แจ็คหม่า” ออกแรงดันธุรกิจไทยลุยอีคอมเมิร์ซเต็มตัวย่อมส่งผลดีต่อหุ้นตัวนี้โดยตรง เพราะเป็นตัวแทนของอาลีบาบาประเทศไทย ยอดเดิม 2.50 บาทถึงไม่ใช่เรื่องยากนะคะ
*เช่นเดียวกับในรายของ SUPER ทุกคนรู้ดีว่า หุ้นตัวนี้มีโปรเจ็กต์ใหญ่หลายโปรเจ็กต์ให้ทำอีกเยอะแยะ ราคาหุ้นถึงทะยานขึ้นอย่างร้อนแรงเมื่อสบช่อง ล่าสุดหุ้นขึ้นมายืนอยู่ที่ 1.55 บาท บวกไป 0.02 บาท ด้วยมูลค่า 713 ล้านบาท “โมนิก้า” มองเป็นเรื่องของการเซ็ทเกมเล่นรอบใหม่ เพื่อขึ้นไปทดสอบแนวต้าน 1.66 บาท อีกครั้ง วันนี้ถึงต้องถามใจว่า กล้าตามไปเล่นไหม?
*เหมือนกับในรายของ TVT กระชากขึ้นมาปิดที่ 1.91 บาท บวกไป 0.19 บาท หรือขึ้นไป 11% ด้วยมูลค่า 86 ล้านบาท มันเป็นเกมของหุ้นที่โดนทิ้งลงมาเยอะเกินไป เมื่อถึงจังหวะดีดกลับอย่างเป็นทางการ จึงทะยานขึ้นร้อนแรงกว่าปกติ “โมนิก้า” ในฐานะคนชอบเล่นตามกระแส ย่อมเปิดทางเลือกของหุ้นตัวนี้ไว้อย่างแน่นอน เพราะของมันเคยเห็นกันมาแล้วว่า ฐานหลักอยู่ที่บริเวณ 2 บาท หากไปไกลกว่านั้น…ถือเป็นโบนัสพิเศษเจ้าค่ะ
*เม้าท์ถึงเรื่องนี้ก็ต้องหันมาดู EIC ซึ่งได้ฉายาว่า “หุ้นเล็ก รสโต” ว่ากันว่า กลุ่มทุนเก่าได้ประกาศให้ทุกคนรู้ว่า ถอนตัวออกไปหมดแล้ว และสิ่งที่เห็นในวันนี้คือความเชื่อมั่นที่มีต่อกลุ่มทุนใหม่ล้วนๆ “โมนิก้า” ถือเป็นออปชั่นของพวกขาลุยที่ต้องการหลบแรงเทขายนักลงทุนต่างชาติ แถมการขึ้นเที่ยวนี้เป็นการไต่ระดับจากใต้ 1 บาท จนสุดท้ายขึ้นมายืนอยู่ที่ 1.10 บาท ขณะที่ราคาสูงสุดครั้งก่อนอยู่ที่ 1.35 บาท มันน่าสนใจจริงๆ นะคะ
*หุ้นนอกกระแสอีกหนึ่งตัวที่พรายกระซิบรบเร้าของให้ “โมนิก้า” ชำเลืองตาดูไว้บ้างกลายเป็น T ภายใต้การบริหารจัดการของหนุ่มไฟแรง “ทรรศิน” ว่ากันว่า พ่อหนุ่มรายนี้กำลังจะพลิกโฉมตัวบริษัทครั้งสำคัญ ซึ่งจะทำให้บริษัทไฉไลกว่าเดิมอย่างแน่นอน เดี๊ยนจึงฝากบอกเพื่อนสนิทมิตรสหายให้อดใจรออีกสักนิดหนึ่ง! แถมงานนี้เป็นการถอดรหัสให้เห็นกันจะจะ แบบนี้…พลาดแล้วจะเสียใจเจ้าค่ะ